Jhonatan Narvaez a câștigat prima etapă a Turului Italiei
Ecuadorianul Jhonatan Narvaez (Ineos) a câştigat sâmbătă, la sprint, prima etapă a ediţiei cu numărul 107 a Turului ciclist al Italiei.
Jhonatan Narvaez s-a impus la sprint
El a devenit, astfel, primul purtător al tricoului roz de lider la general. Narvaez s-a impus pe distanţa de 140 km, între Venaria Reale şi Torino, cu timpul de 3h 14 min. 23 sec.
A fost urmat în acelaşi timp de germanul Maximilian Schachmann (Bora-Hansgrohe) şi de slovenul Tadej Pogacar (UAE Team Emirates). Cei trei s-au desprins de restul plutonului cu trei km înainte de linia de sosire.
Pogacar, marele favorit al Il Giro de anul acesta, a cărui sosire va avea loc pe 26 mai la Roma la finalul celei de-a 21-a şi ultimei etape, participă pentru prima oară la Turul Italiei. El vizează dubla Turul Italiei/Turul Franţei, performanţă care nu a mai fost realizată în acelaşi an din 1998 de la italianul Marco Pantani.
Narvaez este urmat în clasamentul general final la 03 sec. de Maximilian Schachmann şi la 06 sec. de Tadej Pogacar.
Duminică are loc etapa a 2-a, San Francesco al Campo – Santuario di Oropa (Biella), pe distanţa de 161 km.